Αντιπλημμυρικός έλεγχος στην Ολλανδία

Ο αντιπλημμυρικός έλεγχος αποτελεί ένα σημαντικό ζήτημα για τις Κάτω Χώρες καθώς λόγω του χαμηλού υψομέτρου τα 2/3 της περιοχής είναι ευάλωτα στις πλημμύρες ενώ η χώρα είναι πυκνοκατοικημένη. 

Οι φυσικοί αμμόλοφοι, τα κατασκευασμένα αναχώματα, τα φράγματα και οι πύλες παρέχουν μια εκ θαλάσσης άμυνα από τις καταιγίδες. Τα ποτάμια αποτρέπουν τις πλημμύρες χάρη στο νερό που διασχίζει τη χώρα μέσω του ποταμού Ρήνου ενώ ένα περίπλοκο σύστημα αποχετεύσεως, καναλιών και αντλιοστασίων (ανεμόμυλων) διατηρούν τα χαμηλά μέρη στεγνά για κατοίκηση και για γεωργία. Οι υπεύθυνοι ελέγχου της στάθμης του νερού είναι οι ανεξάρτητοι φορείς της τοπικής αυτοδιοικήσεως, οι οποίοι είναι αρμόδιοι για τη λειτουργία αυτού του συστήματος.

Οι καταστροφές από τις πλημμύρες σε συνδυασμό με τις τεχνολογικές εξελίξεις οδήγησαν σε μεγάλα κατασκευαστικά έργα για τη μείωση της επιρροής της θάλασσας και την πρόληψη μελλοντικών πλημμυρών. Αυτά τα έργα αποδείχθηκαν μεγάλης σημασίας στην ολλανδική ιστορία, τόσο γεωγραφικά όσο και στρατιωτικά, και επηρέασαν σε μεγάλο βαθμό την ζωή πολλών κατοίκων στις πόλεις που επλήγησαν, ενισχύοντας την οικονομία τους μέσω της συνεχούς βελτιώσεως των υποδομών.

 Το αντιπλημμυρικό σύστημα Delta Works 
Το πιο γνωστό αντιπλημμυρικό έργο αποτελούμενο από 13 τμήματα, το Delta Works, αποτελεί το μεγαλύτερο αντιπλημμυρικό σύστημα στον κόσμο. Κατασκευάστηκε ύστερα από την πλημμύρα του 1953, η οποία κόστισε τη ζωή σε 1836 ανθρώπους και 182000 ζώα και αποσκοπούσε στην αποτελεσματική προστασία των ακτών της Ολλανδίας από τις καταιγίδες από τη Βόρεια Θάλασσα. Πρόκειται για ένα εκτεταμένο δίκτυο από φράγματα, αναχώματα, υδροφράκτες, κανάλια και δεξαμενές ανύψωσης κατά των κυμάτων καταιγίδας για την οχύρωση ολόκληρης της νοτιοδυτικής Ολλανδίας. Παράλληλα, κατασκευάστηκαν δρόμοι και γέφυρες πάνω από τα φράγματα, συνδέοντας τις περιοχές αυτές με την υπόλοιπη χώρα και μειώνοντας τους χρόνους μετακίνησης.

Το μεγαλύτερο τμήμα του έργου είναι το Oosterscheldedam, το οποίο αποτελεί το μεγαλύτερο φράγμα στον κόσμο. Είναι κατασκευασμένο από 65 προκατασκευασμένες κολόνες από σκυρόδεμα με 62 χαλύβδινους ολισθητήρες ενδιάμεσα. Για την ενίσχυση του εδάφους στο οποίο κατασκευάστηκε το φράγμα, χρησιμοποιήθηκαν συνθετικά στρώματα γεμισμένα με χαλίκι.

Παραπομπές

Πηγές
Vergemissen, H (1998): "Het woelige water; Watermanagment in Nederland", Teleac/NOT, 
 Ten Brinke, W (2007): "Land in Zee; De watergeschiedenis van Nederland", Veen Magazines, 
 Stol, T (1993): "Wassend water, dalend land; Geschiedenis van Nederland en het water", Kosmos, 

Εξωτερικοί σύνδεσμοι
 DeltaWorks.org – ιστοσελίδα σχετικά με την πλημμύρα του 1953 και την κατασκευή των έργων στο Δέλτα
 Water Management in the Netherlands – δημοσίευση του 2009 από το Ολλανδικό Υπουργείο Υποδομών και Περιβάλλοντος : Rijkswaterstaat
 FloodControl2015.com – ερευνητικό πρόγραμμα 2008-2012 για τον αντιπλημμυρικό έλεγχο στην Ολλανδία

Κατηγορία:Γεωγραφία της Ολλανδίας